b'\n_START_ARTICLE_\nReaktiivsoomus\n_START_PARAGRAPH_\nReaktiivsoomus, ka aktiivsoomus, on lahingumasina soomuse liik, mis reageerib mingil viisil relva tabamusele, v\xc3\xa4hendades kaitstavale s\xc3\xb5idukile tekitatavat kahju. K\xc3\xb5ige levinum reaktiivsoomuse liik on l\xc3\xb5hkereaktiivsoomus (Explosive Reactive Armour), kuid eksisteerivad veel mitteenergeetiline reaktiivsoomus (Non-Energetic Reactive Armour) ja elektriline reaktiivsoomus (Electric Reactive Armour). Erinevalt l\xc3\xb5hkereaktiivsoomusest, suudavad mitteenergeetilise ja elektrilise reaktiivsoomuse s\xc3\xbcsteemid t\xc3\xb5rjuda mitu tabamust, kuid kaks t\xc3\xa4pselt samasse kohta saadud l\xc3\xb6\xc3\xb6ki suure t\xc3\xb5en\xc3\xa4osusega l\xc3\xa4bistavad soomust.\n_START_SECTION_\nAjalugu\n_START_PARAGRAPH_\nReaktiivsoomuse, t\xc3\xa4psemalt l\xc3\xb5hkereaktiivsoomuse kontseptsiooni leiutas juhuslikult saksa teadlane Manfred Held aastatel 1967\xe2\x80\x931968, kui ta t\xc3\xb6\xc3\xb6tas Iisraelis. Held ja tema kaaskondlased katsetasid m\xc3\xbcrskude laskmist 1967. aasta kuuep\xc3\xa4evase s\xc3\xb5ja j\xc3\xa4rel h\xc3\xa4vinud tankide pihta. Nad tegid kindlaks, et lahingumoonaga tankid plahvatasid ja see suutis tulistatud laengu soomustl\xc3\xa4bitavust p\xc3\xa4rssida._NEWLINE_Esimestena v\xc3\xb5tsid reaktiivsoomuse kasutusse Iisraeli kaitsej\xc3\xb5ud 1970. l\xc3\xb5pus. S\xc3\xb5jas kasutati s\xc3\xbcsteemi esmakordselt 1982. aasta Liibanoni konfliktis, kus see oli kinnitatud Iisraeli maav\xc3\xa4gede tankide M60 ja Centurion soomusele._NEWLINE_T\xc3\xa4nap\xc3\xa4eval on l\xc3\xb5hkereaktiivsoomus laialdaselt kasutuses nii l\xc3\xa4\xc3\xa4ne- kui ka idamaade v\xc3\xa4gedes. N\xc3\xa4iteks on Venemaa F\xc3\xb6deratsiooni tankidel s\xc3\xbcsteem Kontakt-5, Ameerika \xc3\x9chendriikide tankidel s\xc3\xbcsteem TUSK.\n_START_SECTION_\nL\xc3\xb5hkereaktiivsoomus\n_START_PARAGRAPH_\nL\xc3\xb5hkereaktiivsoomus (Explosive Reactive Armour ehk ERA) on k\xc3\xb5ige levinum aktiivsoomuse liik. See s\xc3\xbcsteem koosneb tavasoomuse peal olevatest moodulitest, mida kutsutakse "tellisteks". Need elemendid koosnevad kahest terasplaadist ja nende vahel olevast l\xc3\xb5hkeainekihist, sealjuures on reaktiivsoomus tavasoomuse suhtes nurga all. Kui tankit\xc3\xb5rjelask tabab s\xc3\xb5idukit, plahvatab l\xc3\xb5hkeaine ja selle toimel heidetakse terasplaat nurga all laengu suunas. Plaat omakorda v\xc3\xa4hendab lasu soomustl\xc3\xa4bistavat toimet, hajutades kumulatiivm\xc3\xbcrsu kumulatiivlaengut v\xc3\xb5i purustades/riko\xc5\xa1ettides kineetilise m\xc3\xbcrsu s\xc3\xbcdamikku, mille tulemusel s\xc3\xb5iduki tavasoomus j\xc3\xa4\xc3\xa4b terveks. Kuna tabamus v\xc3\xb5ib tulla mitmete erinevate nurkade alt, paigutatakse reaktiivsoomuse l\xc3\xb5hkeaine kumulatiivjoa paremaks hajutamiseks V-formatsiooni._NEWLINE_L\xc3\xb5hkereaktiivsoomuse kaitsev toime kumulatiivlaengute korral tuleneb kahest asjaolust. Esiteks, plaat heidetakse laengu l\xc3\xb5hkekohale ligemale, mist\xc3\xb5ttu laeng pole enam oma fookuskaugusel ja kumulatiivjuga ei ole efektiivne. Teiseks, eraldunud terasplaat liigub laengu sihtkoha suhtes, mist\xc3\xb5ttu peab kumulatiivjuga pidevalt l\xc3\xa4bima kahjustamata metalli._NEWLINE_L\xc3\xb5hkereaktiivsoomuse puuduseks on piiratud kaitsev\xc3\xb5ime korduvate samasse kohta saadud tabamuste, sealhulgas tandeml\xc3\xb5hkepeade (kahe kumulatiivlaenguga l\xc3\xb5hkepea) eest. \xc3\x9chtlasi selleks, et kineetilise m\xc3\xbcrsu penetraator purustatud saaks, peab terasplaat olema oluliselt paksem ja raskem, mis omakorda suurendab kogu s\xc3\xbcsteemi massi. Lisaks on see soomus ka ohtlik: plahvatavad moodulid tekitavad kilde juurde, mis omakorda v\xc3\xb5ivad tappa l\xc3\xa4heduses olevaid jalav\xc3\xa4elasi v\xc3\xb5i tsiviliste. Selle sama p\xc3\xb5hjuse p\xc3\xa4rast ei kasutata l\xc3\xb5hkereaktiivsoomusega s\xc3\xb5idukeid tsiviilpiirkondades. Samuti v\xc3\xa4listab see soomus ka s\xc3\xb5durite transportimise tankide peal._NEWLINE_Soomuse edasiarendamise ja s\xc3\xbcsteemis toimuvate f\xc3\xbc\xc3\xbcsikaliste protsesside parema m\xc3\xb5istmise tulemusel vajab t\xc3\xa4nap\xc3\xa4evane l\xc3\xb5hkereaktiivsoomus v\xc3\xa4hem l\xc3\xb5hkeainet kui algsed lahendused. See on viinud kasutatavate s\xc3\xb5idukite turvalisuse paranemiseni ja massi v\xc3\xa4henemiseni, sealjuures kaitsetoimet kaotamata. V\xc3\xb5imalikud arengusuunad n\xc3\xa4evad ette andurite ja mikroprotsessorite paigutamist soomusesse. Need seadmed tuvastaksid l\xc3\xa4heneva l\xc3\xb5hkekeha asukoha, liigi, kiiruse ja l\xc3\xa4bim\xc3\xb5\xc3\xb5du ning kalkuleeriksid selle p\xc3\xb5hjal adekvaatse reaktsiooni konkreetse ohu k\xc3\xb5rvaldamiseks.\n_START_SECTION_\nMitteenergeetiline/mittel\xc3\xb5hkev reaktiivsoomus\n_START_PARAGRAPH_\nMitteenergeetiline reakriivsoomus (Non-Energetic Reactive Armour ehk NERA), ka mittel\xc3\xb5hkev reaktiivsoomus (Non-explosive Reactive Armour ehk NxRA), t\xc3\xb6\xc3\xb6tab samal p\xc3\xb5him\xc3\xb5ttel nagu l\xc3\xb5hkereaktiivsoomus, kuid ilma l\xc3\xb5hkeaine kihita. NERA puhul on tavasoomuse ja terasplaadi vahel kummikiht, mis on kokku surutud. Kumulatiivlaengu tabamuse korral deformeerub plaat ja kumulatiivjuga suunatakse suurema pinna peale laiali. See efekt sarnaneb l\xc3\xb5hkereaktiivsoomuse omaga, ainult kaitsva toime saavutamiseks vajalik energia tuleb tabavalt laengult endalt, mist\xc3\xb5ttu seda ka mitteenergeetiliseks nimetatakse._NEWLINE_Kuna sisemine kiht pole l\xc3\xb5hkeaine, deformeerub plaat aeglasemalt ja seega on kaitsev toime m\xc3\xb5nev\xc3\xb5rra kehvem kui sarnaste m\xc3\xb5\xc3\xb5tmetega l\xc3\xb5hkereaktiivsoomusel. Kuid l\xc3\xb5hkeaine puudumise t\xc3\xb5ttu on NERA kergem, turvalisem k\xc3\xa4sitseda ja jalav\xc3\xa4elastel on \xc3\xbchtlasi turvalisem s\xc3\xb5iduki l\xc3\xa4heduses viibida. Seade on teoreetiliselt mistahes s\xc3\xb5idukile kinnitatav ja seda ka mitmekihiliselt. Selle s\xc3\xbcsteemi k\xc3\xb5ige suurem eelis on kaitstus tandeml\xc3\xb5hkepeade eest, kuna ei toimu terasplaadi eraldumist tavasoomusest nagu l\xc3\xb5hkereaktiivsoomuse puhul \xe2\x80\x93 kummist materjal p\xc3\xbcsib laias laastus tervena tavasoomuse k\xc3\xbcljes ja pakub kaitset ka j\xc3\xa4rgnevate tabamuste vastu.\n_START_SECTION_\nElektriline reaktiivsoomus\n_START_PARAGRAPH_\nElektriline reaktiivsoomus (Electric Reactive Armour, ka Electromagnetic Reactive Armour) v\xc3\xb5i k\xc3\xb5nekeelselt elektrisoomus (Electric Armour) t\xc3\xb6\xc3\xb6tab kondensaatori t\xc3\xb6\xc3\xb6p\xc3\xb5him\xc3\xb5tte alusel. Soomus koosneb kahest v\xc3\xb5i enamast juhtivast plaadist, millest sisemine on pinge all ja v\xc3\xa4line kuulikindel ning maandatud. Plaate eraldab \xc3\xbcksteisest \xc3\xb5hk v\xc3\xb5i isoleeriv aine. S\xc3\xb5iduki elektrigeneraator laeb kondensaatorina t\xc3\xb6\xc3\xb6tava soomuse k\xc3\xb5rgepingega \xc3\xbcles, sealjuures pole soomuse koormus s\xc3\xb5iduki akudele suurem kui "mootori k\xc3\xa4ivitamisel k\xc3\xbclmal hommikul". Pealmist plaati l\xc3\xa4biva l\xc3\xb6\xc3\xb6gi korral sulgeb keha vooluringi, mille tulemusel laetakse kondensaatorisse salvestatud energia s\xc3\xb5idukit tabanud kehasse, mis saadud energia tulemusel aurustuda v\xc3\xb5i plasmaks muutuda v\xc3\xb5ib, kaitstes nii s\xc3\xb5idukit suuremate kahjustuste eest. Sellise soomusega s\xc3\xb5iduk suudaks t\xc3\xb5rjuda mitmeid tabamusi ja sealjuures omal j\xc3\xb5ul s\xc3\xbcndmuskohalt lahkuda._NEWLINE_Elektrilise reaktiivsoomuse eelis mistahes teise soomuse ees on kergus. Tankid, mis oleksid ehitatud selle tehnoloogia baasil, kaaluksid praeguste 60 tonniste tankidega v\xc3\xb5rreldes oluliselt v\xc3\xa4hem \xe2\x80\x93 k\xc3\xb5igest 20 tonni. V\xc3\xa4iksem mass tooks kaasa v\xc3\xa4iksema k\xc3\xbctusekulu, parema transporditavuse ning mobiilsuse. Samas on elektrilisel reaktiivsoomusel mitu olulist puuduj\xc3\xa4\xc3\xa4ki, mist\xc3\xb5ttu see enam kasutuses ei ole: s\xc3\xbcsteem ei j\xc3\xb5ua end piisavalt kiiresti uuesti \xc3\xbcles laadida, et kaitsta s\xc3\xb5idukit tandeml\xc3\xb5hkepea teise l\xc3\xb6\xc3\xb6gi eest. Samuti ei suuda see soomus veel sellist energiat salvestada, mis peataks kineetilise m\xc3\xbcrsu mitu kilogrammi kaaluva penetraatori. V\xc3\xb5rdluseks \xe2\x80\x93 kumulatiivjoa kogumass piirdub m\xc3\xb5nesaja grammiga.'